**Raportti hankematkasta 15.-19.1.2020 Beirutiin**

**Osallistujat**
Ferdinand Garoff (PSV), Alva Grünthal (PSV), Veera Nieminen (PSV), Niina Markkula (LSV), Päivi Seppälä

**Matkan tavoitteet**

* kartoittaa jatkohankkeen hakemiseen liittyviä kysymyksiä yhdessä paikallisjärjestön kanssa
* esitellä hanke LSV:n edustajalle ja selvittää yhteistyön mahdollisuuksia LSV:n kanssa
* kerätä tietoa hankkeesta ja dokumentoida sitä sekä tiedottaa suomalaista yleisöä

**Keskiviikko 15.1.**
Alva, Niina ja Veera matkustivat Beirutiin. Ferdinand ja Päivi saapuivat jo aiemmin, 12.1.20.

**Torstai 16.1.**
Yhteistyöjärjestö Beit Atfal Assumoudin kuljettaja haki Alvan, Niinan ja Veeran hotellilta aamulla. Ensimmäisenä ohjelmassa oli johtaja Kassem Ainan tapaaminen toimistollaan hankematkan aikataulujen ja järjestelyiden tarkastamiseksi. Samalla luovutettiin solidaarisuusilmukat, lahjoitusvarat sekä tuliaiset lapsille ja perheille. Aina esitteli järjestön toimintaa ja pitkällistä yhteistyötä PSV:n kanssa. Libanonin poliittisen ja taloudellisen kriisitilanteen vaikutuksista keskusteltiin.

Ajankohtainen tilanne Libanonissa ja palestiinalaisleireissä

Ainan mukaan talouskriisi on kasvattanut ruoan hintoja Libanonissa noin 35%. Rahan nostaminen pankista on ollut vaikeaa ja tästä johtuen palkan maksaminen järjestön työntekijöille on ajoittain takunnut. Paikallisilla on huolta korruptiosta ja toimivan hallinnon muodostamisesta: parlamenttipaikkojen kiintiöinti uskontokunnittain on kansalaisten keskuudessa koettu epätoimivaksi. Ainan mukaan Libanonin tilanne on nyt sikäli poikkeuksellinen, että palestiinalais- ja pakolaisvähemmistöjen lisäksi köyhyyttä ja nälkää kokee myös osa Libanonin muusta väestöstä. Mielenosoituksia ja tiesulkuja on ollut ympäri maan noin kolmen kuukauden ajan. Mielenosoitusten rauhanomaisuudesta huolimatta poliisi on ajoin puuttunut niihin voimakeinoin. Ajankohtaisista asioista esiin nousi myös kasvava huumeongelma palestiinalaisleireissä.

Vierailut Shatilassa ja AKYS:n kummiperheessä

Myös Shatilan leirissä sijaitsevassa BAS:n keskuksessa vierailtiin. Paikalla oli järjestön sosiaalityöntekijöitä esittelemässä toimintaa. Vierailun aikana keskuksessa alkoi ryhmäistunto, jossa äideille opetettiin stressinallintamenetelmiä ja istuntoa päästiin hetkeksi seuraamaan. Psykologi Nina Lyytinen PSV:stä on kouluttanut paikallisia sosiaalityöntekijöitä stressinhallinnan menetelmistä. Hankematkalaiset pääsivät kiertämään Shatilan leirissä. Arabikansojen ystävyysseuran Family Happiness -kummiohjelman perheelle toimitettiin viemisiä kummeilta.

Vierailu BAS:n keskuksessa Mar Eliaksessa

Päivän ohjelma päättyi myöhäiseen lounaaseen Mar Elias -leirin BAS:n keskuksessa.

P**erjantai 17.1.**
Keskustelut hankkeen jatkosta

Aamulla neuvoteltiin hankkeen jatkonäkymistä BAS:n toimistolla. Paikalla olivat BAS:n puolesta johtaja Kassem Aina ja mielenterveystyön koordinaattori Khawla Khalaf, PSV:stä Ferdinand Garoff, Alva Grünthal ja Veera Nieminen, Päivi Seppälä sekä LSV:n edustajana Niina Markkula. Kassem Aina toi esiin PSV:n tuen merkityksellisyyden niin taloudellisesti kuin ammatillisestikin. Esimerkiksi ammatillisten käytäntöjen kehittäminen ja henkilöstön osaamisen tukeminen koetaan tärkeiksi. Kerrottiin, että jatkossa nähdään PSV:n puolelta tarpeellisena organisoida tehtäviä niin, että vastuu jakautuu ja koordinaattorin työkuorma kohtuullisuu. Tämän vuoksi selvitetään LSV:n mahdollisuutta osallistua hankehallinnollisiin tehtäviin, sillä LSV on paremmin resursoitu ja toimintatavaltaan organisoituneempi järjestö. LSV:llä on kokemusta kehy-hankkeista ja esim. käytössään vertaisarviointikäytäntö UM:sta haettaville hankkeille. Tälle hankekaudelle suunniteltu BAS:n mielenterveystyön strategian suunnittelu ja käyttöönotto ovat vielä keskeneräisiä. Kassem Aina korosti strategian osalta, että sen tekijän on tärkeää tuntea paikallisyhteistö hyvin. Strategiasta on ilmeisesti jonkinlaisia luonnoksia olemassa. Järjestön yhteistyökumppanit ja rahoittajat ovat BAS:n työntekijöiden tiedossa, mutta eivät aukikirjattuna. BAS:n toiveita seuraavalle hankekaudelle olivat perustoiminnan lisäksipotilastietojärjestelmän kehittäminen, ulkoinen evaluaatio, datan keruu ja tutkimustyö hoidon vaikuttavuudesta. Tutkimustietoa voitaisiin soveltaa palveluiden kehittämisessä ja vaikuttamistyön tukena. Potilastyötä tekevillä ei tällä hetkellä ole mahdollisuutta tehdä tällaista kehittämistyötä muun työn lisäksi. Ferdinand Garoff kertoi tässä yhteydessä Psyclops: most significant change-stories -menetelmästä, joka voisi olla soveltuva arviointiin. Tapaamisella nousi esiin palestiinalaisten kokemasta diskriminaatiosta aiheutuvat haasteet toiminnan siirtämisestä paikallisesti järjestettäväksi. Libanonin kansallisessa mielenterveysstrategiassa tosin mainitaan, että kaikkien tulisi olla oikeutettuja palveluihin. BAS:n mukaan käytännössä tilanne on hyvin erilainen. Todettiin, että keskustelujen ylläpitäminen palestiinalaisiin kohdistuvasta syrjinnästä olisi kuitenkin tärkeää.

Beirutin perheneuvolan tilanne
Koko työryhmä vieraili Beirutin perheneuvolassa, jossa toimintaa esitteli psykologi Liliane Younes. Keskusteltiin tavoita seurata lasten edistymistä ja hoidon vaikuttavuutta. Younes korostanut puheessaan, että yhteiskunnallinen tilanne vaikuttaa ihmisiin ja että avun tarvitsijoita on paljon. Ensikäyntiajan perheneuvolaan on kuitenkin saanut 2-3 viikossa. Vaihtoehtoja lasten lääkehoidon toteuttamiselle sekä erityisopetuksen järjestämistelle on viime aikoina pohdittu. Haasteena on koettu erityiskoulupaikkojen hintavuus sekä lääkehoidon tiiviin seurannan vaatimus. Lisäksi Younes toi esiin liiallisen ruutuajan ja mobiilipelit, joilla on ollut kielteisiä vaikutuksia lasten kehitykseen mm. kielellisten taitojen osalta.

Kuntoutuskummilasten tapaaminen
Alva Grünthal ja Veera Nieminen tapasivat ja haastattelivat kaksi PSV:n kuntoutuskummilasta Liliane Younesin avustuksella.

Vierailu MSF:n toimistolla
Hankematkaryhmä teki spontaanin vierailun MSF:n (Medecins Sans Frontieres) toimistolle Shatilassa. Toiveena oli päästä tapaamaan myös muita alueella terveydenhuoltoa järjestäviä kansalaistoimijoita. MSF järjesti Shatilassa perusterveydenhuollon palveluita. Toiminta oli alkanut vuonna 2013 ja valtaosa asiakaskunnasta syyrialaisia. Bourj el Barajnehin leirissä oli toiminut MSF:n perhekeskus viime vuodesta lähtien. MSF tarjosi myös mielenterveyspalveluita, jotka olivat lähinnä yksilökäyntejä kliinisen psykologin vastaanotolla. Lisäksi kerrottiin MSF:n järjestämästä miesryhmästä, jossa käsiteltiin ryhmän kesken eri aiheita kuten vanhemmuutta ja vihanhallintaa. Järjestö ei tuottanut erityislapsille suunnattuja palveluita. Lasten tulosyyt olivat esimerkiksi mieliala, keskittymättömyys ja krooniset sairaudet. Käynnillä todettiin, että MSF ja BAS vaikuttivat melko tietämättömiltä toistensa toiminnasta ja järjestöt vaihtoivatkin yhteystietoja mahdollisen yhteistyötapaamisen sopimiseksi.

**Lauantai 18.1.**
Viimeisenä hankematkan päivänä vierailtiin Saidassa Kassem Ainan johdolla. Kaikki hankematkalaiset osallistuivat vierailuun.

Saidan perheneuvolan tilanne

Johtaja Mariam Sleiman otti ryhmän vastaan ja kertoi perheneuvolan toiminnasta. Sleiman kertoi perheneuvolan asiakkaiden elinolosuhteiden olevan poikkeuksellisen stressaavat, sillä suurin osa perheistä asui läheisessä ain el-Hilweh -pakolaisleirissä. Vuonna 2019 Saidan perheneuvolassa hoidettiin 178 lasta. Lisäksi perheneuvolassa järjestettiin viikottain erilaisia psykososiaalisia aktiviteetteja lapsille ja äideille. Järjestämisessä noudatettiin periaatetta, jonka mukaan tarpeen täytyi nousta yhteisöstä. Tavoitteena oli voimaannuttaa äitejä ja lapsia tekemään sitä, mitä he itse haluavat tehdä. Sleiman korosti, että lapsen oman hoidon lisäksi toipumisen kannalta keskeistä oli perheen ja yhteisön mukaan ottaminen. Syntyikin käsitys, että Saidassa yhteisöllinen työote on hyvin keskeisessä asemassa. Sleiman kertoi, että yöntekijät kokivat ajoittain psyykkistä kuormittuneisuutta ja keinottomuutta, mutta kertoivat saavansa myös huomattavia ilon ja merkityksellisyyden tunteita työssään. Sleiman sivusi puheessaan, kuinka oli ”Saidan perheneuvola ennen vuotta 2019 ja Saidan perheneuvola sen jälkeen”, viitaten edeltävään kriisiin työyhteisössä. Syntyi käsitys, että tilanne Saidan perheneuvolassa on työyhteisön näkökulmasta kohentunut ja käsityksemme mukaan yhteisöllistä työotetta oli otettu mukaan aiempaa enemmän. Resurssien puutetta ja tarvetta työvoimalle tuotiin kuitenkin esiin. Saidan perheneuvola on saamassa pian uudet, isommat tilat lähialueelta, johon kliininen potilastyö tulee siirtymään.

Akuuttia hoitoa vaativat lapset

Käynnillä kysyttiin myös, kuinka perheneuvoloissa pyrittiin hoitamaan akuutit lastenpsykiatriset potilaat. Tämä on henkilökunnalle suuri haaste, sillä käytännössä mahdollisuutta päästä sairaalahoitoon ei ole. Ympäristöä tukemalla ja lapsen lähiverkoston kanssa työskentelemällä pyritään turvaamaan tilanne näissä tapauksissa.

Vanhempien osallisuus lapsen hoidossa

Saidaan on muodostunut uusia tapoja ottaa lasten äitejä mukaan työskentelyyn, esimerkiksi ”mother's committee”-toiminnan muodossa. Lisäksi perheneuvolan toimintaan kuului esim. psykoedukatiiviset luennot sekä äitien ja lasten yhteiset aktiviteetit. Hankematkalaiset pääsivätkin seuraamaan äitien ja lasten yhteistä leikkihetkeä perheneuvolan tiloissa. Syntyi vaikutelma, että tällaisilla toiminnoilla pystytään vahvistamaan paitsi paikallisyhteisöä, myös lasten ja äitien välistä vuorovaikutusta. Hanketyöryhmästä tiedusteltiin myös isien osuutta lasten hoitoon. Ainan ja Sleimanin vastausten perusteella syntyi vaikutelma, että perheneuvoloiden aktiviteetit pyrittiin säilyttämään ikäänkuin äideille turvallisena tilana. Puhuttiin myös kulttuurille tyypillisestä työnjaosta, jossa perheen isä käy työssä ja äiti hoitaa kodin ja lasten asioita. Heräsi kuitenkin kysymys siitä, voisiko lapsi myös näissä kulttuurisissa olosuhteissa hyötyä isän ottamisesta jollain tapaa mukaan työskentelyyn, etenkin tapauksissa joissa herää huolta isän ja lapsen vuorovaikutukseen liittyen.

Kuntoutuskummilasten tapaaminen

Alva Grünthal ja Veera Nieminen tapasivat ja haastattelivat yhden PSV:n kuntoutuskummilapsen Mariam Sleimanin avustuksella.

**Tiivistelmä hankematkaryhmän huomiosta jatkohankehakemukseen liittyen**

* BAS:n toiveet jatkohankkeen tavoitteista: perustoiminnan lisäksi nähdään tärkeänä pohtia potilastietojärjestelmään, ulkoiseen evaluaatioon, datan keruuseen ja hoidon vaikuttavuuden tutkimiseen liittyviä teemoja. Todettiin, että näiden sisällyttäminen edellyttää todennäköisesti hankebudjetin kasvattamista.
* sustainability: eri aktiviteettien kestävyyden arvioiminen
* exit-strategioiden pohdinta yhteistyössä järjestön kanssa: muiden mahdollisten rahoittajien toiminta, ennaltaehkäisevän työn lisääminen (esim. Saidan toiminnan jalkauttaminen muihin yksiköihin), yhteisön toimijuuden lisääminen (esim. mothers committee), (säännöllinen) yhteistyö muiden järjestöjen kanssa, vaikuttamistyö ? exit-strategia tulee avata jatkohakemukseen hankkeen väliaikainen luonne huomioiden, vaikka exitille ei todellisuudessa olisi realistisia mahdollisuuksia lähivuosien aikana
* riskianalyysi: ulkoisten ja sisäisten uhkien systemaattinen kartoitus ja suunnitelmat näiden varalle
* edellisen hankesuunnitelman kohdista ilmeisesti vielä vaiheessa: mielenterveystyön strategia, stakeholder analysis? näiden huomioiminen helmikuun hankematkalla?
* LSV-yhteistyön mahdollisuus, käytännössä tarkoittaisi todennäköisesti LSV:n puolelta uuden ihmisen palkkaamista, onko mahdollista yhdistää AKYS:n hanketta tähän? Tämä todennäköisesti tarkoittaisi hankebudjetin kasvattamista.
* työnjaon pohtiminen koordinaattorin, hanketyöryhmän ja mahdollisen uuden kumppanin välillä: kuinka tehdä yhteistyöstä selkeää ja kaikille mielekästä

**Hankematkan tuotokset**

* pidetään matkan selostustilaisuus ennen PSV:n kokousta 1.2.2020
* Alva Grünthal tuottaa kuvamateriaalin järjestön käyttöön
* Alva Grünthal kirjoittaa matkasta jutun Kompleksi ry:n lehden ympäristöteemaiseen numeroon sekä tekstin PSV:n blogiin
* Alva Grünthal valmistelee jatkohankehakemuksen kohtaa ympäristökysymyksistä
* Niina Markkula kokoaa huomionsa hankkeesta kirjallisesti kiinnittäen erityisesti huomiota jatkohakemuksen sustainability- ja exit plan -kohtiin
* Niina Markkula vie mahdollisen yhteistyön pohdintaan LSV:lle
* Ferdinand Garoff valmistelee jatkohankehakemuksen kohtia muutosteoriasta ja monitoroinnista
* Veera Nieminen toimittaa kuntoutuskummiryhmille lasten terveiset ja kuulumiset
* Veera Nieminen valmistelee jatkohankehakemuksen kohtaa riskeistä tai muusta tarvittavasta osasta
* sovitaan hanketyöryhmän kesken jatkohakemuksen kirjoitustyön aikatauluista
* ehdotetaan koordinaattorille Emma Pajusen asiantuntemuksen hyödyntämistä hankehakemuksen valmistelussa ja mahdollisuuksien mukaan muussakin työssä nyt käynnissä olevan hankkeen osalta